80 beseer in Durban-treinongelukFoto: ER24 Altesaam 80 mense is beseer toe twee Metrorail-passasierstreine mekaar Dinsdag naby Berea in Durban, KwaZulu-Natal getref het. “Die passasiers het geringe tot matige beserings opgedoen,” het Russel Meiring, woordvoerder vir ER24, gesê. Paramedici en provinsiale dienste het ‘n rampgebied afgesper om die pasiënte te behandel. “Metrorail het sy kragdrade afgeskakel sodat ons kon werk,” het Meiring gesê. Van die pasiënte is na Addington-hospitaal geneem. Geen kritieke beserings of sterfgevalle is aangemeld nie. Die oorsaak van die ongeluk word ondersoek. Foto: ER24